ישיבת הנהגה 16.1.22

נוכחים:

מנהל ביה"ס – עודי זהבי

סגנית מנהל - איריס אלבו דיין

יו"ר הנהגת ההורים – יורם מזוז

ההורים: טובה בין יהודה, אהובה זוסמן, משה ביטון, טל סבג, רחלי פלס, אושרי מאמו, זהבה חסידיאן, איתי ברזל, נורית מרחום, אשר מזוז, ליליה שמביק, יואב קדוש, חגית פלס, עצמונה הרשקוביץ, שרית שראל, שי אסייג, צחי שראל, לימור מבורך עמרם, ריקי ביטון, אופירה פטררו, ציפי פרג', פנינה ולרי ואיתמר דהן.

\* השנה מחולקת שונה – שלוש שלישים (במקום מחציות), דבר המאפשר נקודת בקרה נוספת במשך השנה, הזדמנות לילדים להשתפר ולהתקדם. כמו כן, חלוקת התעודות מתבצעת ביום ההורים ולא ביום לימודים רגיל.

\* **בחינת בגרות חורף** – הבחינות נערכו לאנגלית, לשון, ותכף תיערך הבחינה בהיסטוריה (כיתות יא) וספרות (בחינה פנימית). בחינה במתמטיקה – מיועדת לקבוצות מסוימות, מעין בחינת השלמה/תיקון.

נושא טוהר הבחינות לוקה בחסר, אין היסטוריה חיובית בביה"ס בנושא, נקווה לשיפור משמעותי.

\* **מרכז חדשנות (יזמות)** – עד עכשיו היה מיועד לכיתות ט–יא + קבוצת סאן (ח). עקב המצב עברו לפעילות בזום. יש רצון להרחיב את הפעילות גם לכיתות ז-ח. יש חשיבה לערוך כנס בוגרים, וכן להביא את בוגרי המרכז להדריך במקום, וביה"ס מצפה גם לתקצוב גבוה יותר.

\* **פעילות חברתית** – רוב תוכנית העבודה שתוכננה אכן יצאה לפועל, פחות פעילויות חוץ עקב המצב.

ישנה קבוצת רובוטיקה + שתי קבוצות טיסנים (ט-יב) – הפעילות מיועדת לכלל הכיתות, ולא רק לכיתות המצוינות.

מסתמנת הצעה להורים מתנדבים שיתמכו ויעזרו בתהליך גיוס תלמידים לנבחרות הללו, מעין סיירת הורים.

\* **המכללה הטכנולוגית של בי"ס (יג-יד) –** השנה מחזור רביעי אמור להיפתח אך המצב אינו יציב, אין היענות תלמידים – כדי שהמכללה תקיים את עצמה היעד הוא 18 סטודנטים בכיתה. אם בעבר המסלול היה מיועד למסיימי מגמת מחשבים ואלקטרוניקה, השנה ביה"ס ינסה להגדיל את קהל היעד של המקום ולפתוח אותו לתלמידים ממגמות אחרות. לכן, נכנסה תוכנית מרום – כל תלמיד יב יכול להירשם, ישלים במשך 8 חודשים את החומר הרלוונטי ואז יצטרף לכיתה רגילה. התוכנית קיבלה את אישור הצבא לפני חודש (כי הצבא מממן).

הערה מההורים – עד כה לא היה טקס סיום לבוגרים, יטופל וננסה להפוך את זה למסורת.

**תלונות/טענות מההורים :**

\*יואב קדוש – לימודים מקוונים – טוען שהלימודים בזום לא מאוד יעילים, ומציע שילמדו בהם מקצועות קלים ולא את מקצועות הליבה החשובים. אלו ילמדו פרונטלית/פיזית בכיתות.

\* בעיה של מחסור במורים לפיזיקה, ובעיה נקודתית של מורה – ביה"ס נעזר ב**פרויקט נחשון** שמגייס סטודנטים מצטיינים לעזור בשיעורים. יורם דיבר עם המפקחת על הנושא ועודי מחפש מורים נוספים (גם בבעיית המחסור במורים למתמטיקה).

\* אהובה זוסמן – טוענת שכיתת י'4 מתחילים מספר פעמים בשבוע בשעה 10, נראה לה מבוזבז, אפשר לתגבר אותם בשעות הללו. עודי טוען שזה נעשה במקום שלא יהיה "חלון" באמצע היום. בנוסף טוענת שהכיתה עמוסה ומלאה (36 תלמידים).

גם אופירה טוענת על כיתות גדולות בשכבת ז בחלוקה לרמות במתמטיקה.

\* ליליה שמביק – **גדנ"ע** – כיתות יא. מתלוננת על היציאה הבלתי אחראית (תנאי מז"א) וכן טענות על אוכל ומגורים הלא ראויים.

עודי עונה על כך – מדובר בשכבות הכיתות הגדולות שהפעילויות החברתיות חשובות להם, ולא הכל יכול להתקיים עקב הקורונה (מסע לפולין, מסע ישראלי).

כמו כן הוקצה להם תאריך מסוים ולאחר שיקול הוחלט כן לצאת לגדנ"ע. בדיעבד, אכן הפעילות לא יצאה לפועל בצורה מיטבית, אך להחליט מראש לא להוציא היה פוגע בתלמידים ומאכזבם. בתוכנית, לא כל הפעילות הייתה אמורה להיות פעילות חוץ לכן לא ביטלנו מראש את היציאה. רוב התלמידים רצו להישאר, ולסיים את הגדנ"ע עד תום אך קיצרנו בשל תנאי מז"א.

\* **קורונה** – יורם הוציא הנחיה לא לשלוח את התלמידים לביה"ס, הנחיה לא פשוטה, עדיף ללמוד פרונטלית בביה"ס, אך המצב הדרדר, כמות המאומתים עלתה.

לכן הוחלט שבכיתה שבה 3 מאומתים ויותר – יעברו ללמוד בזום (אישור לעבור לזום דורש את אישור המחוז).

עודי – מבין את החשש של הורים לשלוח את ילדיהם לביה"ס ובסופו של דבר החלטה בידיהם, אך ביה"ס פתוח לקלוט כל תלמיד שמגיע. התקופה לא קלה, התלמידים נפגעו (לימודית, חברתית, נפשית). עם זאת, אינו מסכים עם החלטה גורפת שלא להגיע לביה"ס כלל. את נושא חצי כיתה שמגיעה ביה"ס פותר, לעיתים מורה עושה זום לתלמידים שבבית כשלידו בכיתה גם 5 תלמידים – לא פשוט לוגיסטית אך נעשה.

**סיכום** – יורם יעביר מיד (ובכל יום בהתאם לנתוני תחלואת הכיתות) רשימה מסודרת של כיתות שלומדות בזום או פרונטלית.

בברכת המשך שנה טובה ובריאה

פרוטוקול טלי סבג